กรุงไทยปล่อยกู้อุ้มแรงงาน2พันล้าน
คิดดอกเบี้ยต่ำ 3%คงที่3ปี อัดเงินพันล้านช่วยโรงตึ๊งรัฐ
26 มิ.ย. 2555

คิดดอกเบี้ยต่ำ 3%คงที่3ปี อัดเงินพันล้านช่วยโรงตึ๊งรัฐ
กรุงไทยจับมือประกันสังคมปล่อยกู้จ้างงาน 2,000 ล้าน ดอกเบี้ย 3% คงที่ 3 ปี พร้อมคว้าชนะประมูลปล่อยเงินกู้โรงรับจำนำรัฐ 1,000 ล้าน
นางศรีประภา พริ้งพงษ์ รองกรรมการผู้จัดการใหญ่ สายงานธุรกิจภาครัฐ ธนาคารกรุงไทย เปิดเผยว่า ธนาคารได้ร่วมมือกับสำนักงานประกันสังคม (สปส.) สนับสนุนโครงการสินเชื่อเพื่อส่งเสริมการจ้างงาน ในวงเงิน 2,000 ล้านบาท เพื่อส่งเสริมให้สถานประกอบการที่ขึ้นทะเบียนประกันสังคม สามารถกู้เงินไปเป็นทุนหมุนเวียนในกิจการและเสริมสภาพคล่อง กรณีมีหลักทรัพย์ประกันคิดอัตราดอกเบี้ย 3% กรณีมีบุคคลค้ำประกัน อัตราดอกเบี้ย 5% ต่อปี คงที่ 3 ปี
ทั้งนี้คุณสมบัติสถานประกอบการที่จะขอสินเชื่อโครงการนี้จะต้องจ่ายเงินสมทบเข้ากองทุนประกันสังคมไม่น้อยกว่า 3 เดือน และคงสภาพการจ้างงานไม่น้อยกว่า 80% ของจำนวนผู้ประกันตน โดยสถานประกอบการที่มีลูกจ้างไม่เกิน 50 คน ให้กู้รายละไม่เกิน 1 ล้านบาท 
สำหรับสถานประกอบการที่มีลูกจ้าง 51-200 คน ให้กู้รายละไม่เกิน 2 ล้านบาท ส่วนสถานประกอบการที่มีลูกจ้าง 200 คนขึ้นไป ให้กู้รายละไม่เกิน 4 ล้านบาท ยื่นขอสินเชื่อได้ที่ธนาคารกรุงไทยทุกสาขา จนวันที่ 31 ธ.ค. 2555 นี้
ด้านนายนิธิศ มนูญพร ผู้อำนวยการสำนักงานธนานุเคราะห์ (สธค.) หรือโรงรับจำนำของรัฐ กล่าวว่า เมื่อเร็วๆ นี้ ธนาคารกรุงไทยชนะการประมูลปล่อยเงินกู้ให้ สธค.วงเงิน 1,000 ล้านบาท ระยะเวลาการผ่อนชำระ 10 ปี โดยคิดอัตราดอกเบี้ยแบบลอยตัวบวกอัตราดอกเบี้ยฝากประจำ 6 เดือน ซึ่งเสนออัตราดอกเบี้ยที่ต่ำที่สุดเมื่อเทียบกับสถาบันการเงินอื่นๆ
ทั้งนี้ สธค.จะนำเงินกู้ดังกล่าวมาเพื่อรองรับการขยายตัวการรับจำนำของประชาชน สอดคล้องกับนโยบายของรัฐบาลที่ให้เป็นแหล่งเงินทุนอัตราดอกเบี้ยต่ำให้กับประชาชน โดยในปีนี้คาดว่าจะเพิ่มยอดการรับจำนำจาก 1.6 หมื่นล้านบาท เป็น 1.8 หมื่นล้านบาท หรือเพิ่มขึ้นประมาณ 15% หรือรองรับประชาชนมาใช้บริการประมาณ 1 ล้านคน
ขณะเดียวกัน สธค.ได้มีการปรับอัตราดอกเบี้ยรับจำนำใหม่ โดยวงเงินจำนำ 5,000 บาท คิดอัตราดอกเบี้ยคงเดิม 0.50% ต่อเดือน วงเงิน 5,000 บาท แต่ไม่เกิน 1 หมื่นบาท ปรับดอกเบี้นเพิ่มขึ้น 0.50% เป็น 0.75% วงเงิน 1-2.5 หมื่นบาท (จากเดิมวงเงินไม่เกิน 2.3 หมื่นบาท) ดอกเบี้ย 1% ต่อปี วงเงิน 2.5-5 หมื่นบาท อัตราดอกเบี้ย 1.25% โดยมีผลตั้งวันที่ 1 ก.ค.-31 ธ.ค. 2555 
“ในช่วงเปิดเทอมที่ผ่านมา (เดือน เม.ย.-พ.ค.) มียอดรับจำนำเพิ่มขึ้น 40-50% เมื่อเทียบกับช่วงเดียวกันของปีก่อน ทั้งนี้เนื่องจากค่าครองชีพสูงขึ้น ทำให้ลูกค้ามีความต้องการใช้เงินที่สูงขึ้นตามไปด้วย ซึ่งแต่ละเดือนมียอดรับจำนำ 1,600 ล้านบาท” นายนิธิศ กล่าว